Naď, Jaroslav, minister obrany SR (2020-05-13):
Ďakujem pekne, pán predsedajúci. Dlho som rozmýšľal, vážené dámy poslankyne, páni poslanci, či vystúpim, alebo nevystúpim na záver, ale už sa tej kritiky z radov opozície objavilo až-až, a napriek tomu, že by som mohol tu hovoriť rôzne iné veci, tak sa pokúsim byť faktografický a vecný. Áno, mne pripadla taká povinnosť, predstaviť novelu zákona, ktorá sa týka riešenia krízovej situácie, ale hovorím rovno o dvoch krízach, ktorým musíme v súčasnosti čeliť. Jedna kríza sa volá COVID-19. Druhá kríza sa volá korupčná chobotnica a mafiánske vzťahy v tomto štáte. Aj preto dnes vláda predkladá na schválenie iba niekoľko opatrení, ktoré ďalej pomáhajú zvyšovať pripravenosť a akcieschopnosť tohto štátu. Prebrali sme moc, a tu snáď súhlasí každý, v najkritickejšej situácii minimálne od roku ´89, ak nie od druhej svetovej vojny. A odkedy som minimálne ja prišiel do rezortu, ale počúvam to od mnohých kolegov vo vláde, sa potvrdzovalo to, čo sme vedeli dávno a čo bolo mimochodom tiež hlavným výsledkom, hlavným dôvodom pre výsledok parlamentných volieb na konci februára. Potvrdilo sa to, že náš, náš, že náš štát, pardon, že náš štát je nahý. Tak ako sa to hovorí v tom príbehu o cisárovi. A keď sa odhliadnem od diskusie o tom, ako sa tu pôsobilo ostatných osem rokov, tak poviem len jednu konkrétnu vec, ktorá sa týka napríklad rezortu obrany. Bývalé dve vlády si dali do programového vyhlásenia vlády, aby bol schválený, aby bola schválená koncepcia bezpečnostného systému tejto krajiny. Pripomínam, že v jednej vláde bol SMER sám a v druhej vláde bol veľkou väčšinou súčasťou vládnej koalície. Nuž, koncepcia bezpečnostného systému prijatá nebola. Napriek tomu, že bola v programovom vyhlásení vlády, napriek tomu, že k tomu bolo viacero uznesení vlády, vrátane vlády pána Pellegriniho, koncepcia bezpečnostného systému prijatá nebola. No prečo? No asi nebola zaujímavá, z nejakého dôvodu bolo treba riešiť viac akútne veci, všakže, a teraz vidíme výsledky, lebo práve fungujúci bezpečnostný systém by nám veľmi pomohol v aktuálnej situácii. K meritu veci tohto návrhu. Už som povedal viackrát k 
281-ke, k zákonu o štátnej službe profesionálnych vojakov, že jednoducho potrebujeme väčšiu akcieschopnosť a flexibilitu vojakov. Preto s tým prichádzame a robíme to práve pre tých vojakov, práve pre tých vojakov to robíme a som mimoriadne vďačný za ich nasadenie a za skvele odvedenú prácu, ktorú mimochodom viacerí z vás kvitujú, a riskujú veľa a my všetci vidíme ich prácu. A ako som povedal, mali sme aj nakazených vojakov a práve v súčinnosti alebo v činnostiach pri COVID-e. Som na nich hrdý a som im neskutočne vďačný. Keď budem hovoriť o zákone 55, tak kvôli tomu sme si tu vypočuli množstvo kritiky. Ako sa snažíme, citujem, „spolitizovať politicky nedotknutú a efektívnu štátnu správu“. Nuž, vážení kolegovia, špeciálne zo strany SMER, pripomínam, že len od roku 2007, a škoda, že tu nie je pán Šutaj Eštok, lebo ten to hovoril hneď niekoľkokrát, pripomínam pánovi poslancovi Šutajovi Eštokovi, ak som to správne vyskloňoval, že len od roku 2017, to znamená za niečo vyše polovicu predchádzajúceho volebného obdobia, prijala vláda pätnásť, pätnásť zmien zákona o štátnej službe. Pätnásťkrát ste, vážení páni poslanci SMER-u, SNS-ka tu už nie je, ani MOST – HÍD, ani SIEŤ, pätnásťkrát ste menili pravidlá hry v zákone o štátnej službe. Čo vás k tomu viedlo? Pán poslanec Richter, vy ste vraveli, že „budú porušené základné ľudské práva terajších nominantov“. To je citácia, čo ste povedali. Však vy ste potvrdili, že tam máte nominantov. Tak čo vás viedlo k tomu, že ste pätnásťkrát menili ten zákon o štátnej službe, a pripomínam, že v mnohých prípadoch nepriamou novelou? To je to, čo teraz kritizujete. A vy ste vtedy neboli v krízovej situácii, ako sme my dnes, pán poslanec. Naposledy ste kritizovali, tak ako to už, teda, pardon, menili zákon, tak ako tu už bolo povedané, k 1. 1. 2020. Nuž preto, aby ste si tam zabetónovali svojich ľudí, preto ste to urobili. A tí ľudia sú minimálne aj v mojom rezorte častokrát tak skorumpovaní, že až po uši. Hovorilo sa tu o tom, pán podpredseda Pellegrini, pán Raši, pán Žiga mali tlačovku, kde vyzývali na nedotknuteľnosť štátnej správy. No ja mám toľko príkladov, mimochodom aj osobných, o tom, ako štátna správa bola nedotknuteľná za vášho pôsobenia, že až zimomriavky mi behajú po chrbte. Nejde o nič iné, len o to, aby boli nedotknuteľní tí vaši nominanti, tí vaši ľudia, o ktorých sme tak veľa počuli. Mimochodom, niektorí z tých vašich ľudí, ktorí mali byť nedotknuteľní v štátnej správe, už posedávajú kade-tade vedľa vášho kamaráta Kočnera a ďalší sú na najlepšej ceste za ním. Čo sa týka pozmeňováku k Finančnej správe, ktorý tu bol podaný, a teda bola kritika, nuž vidím, že sa hlásite k vášmu človeku pánovi Makóovi, aby bol aj naďalej nedotknuteľný. Tak si len tak v rýchlosti povedzme, čo za efektívne fungujúceho a nespolitizovaného štátneho zamestnanca to je. Podvody za viac ako 300 mil. eur na colných podvodoch zdokladoval úrad Európskej únie, pán Šutaj Eštok tu zopakoval niekoľkokrát, že aké je dôležité komunikovať s Európskou úniou, tak pripomínam, že OLAF, protikorupčný úrad Európskej únie, zdokumentoval podvody za 300 mil. eur za pôsobenia pána Makóa na Finančnej správe. Vieme o tom, že pán Makó, samozrejme, je blízky kamarát najznámejšieho migranta zo Slovenskej republiky do Dubaja pána Bödöra a odporučil ho do funkcie ďalší renomovaný bödörovec pán Gašpar. Jemu blízke firmy pánovi Makóovi zarábali na tom fantasticky zvládnutom projekte tunela D1 Višňové. Nuž naozaj efektívna a odpolitizovaná štátna správa, čo vám budem hovoriť. Potom tu pán minister práce navrhol pozmeňovák o tom, aby posudkoví lekári, pán minister Richter, vaša káva, aby posudkoví lekári mohli o dva roky dlhšie slúžiť, pretože, keď sa tak nestane, tak 13 % z nich by muselo skončiť za chvíľočku. Tak sa pýtam, či ste na nich zabudli alebo či ste odflákli tú robotu, pán Richter, lebo 13 % posudkových lekárov by muselo skončiť. Áno, je to akútne. Áno, treba to riešiť v skrátenom legislatívnom konaní. Takže takto, vážení páni, dámy poslankyne, vážení páni poslanci, ja by som mohol oveľa dlhšie hovoriť, ale som to skrátil tak, ako sa len dá. Vojaci, štátni, ale slušní štátni zamestnanci, nebojácni zdravotníci, lekári, ale napríklad aj slušní príslušníci Finančnej správy, tí všetci, drahí priatelia, tento návrh, túto novelu podporujú. Oni sú v tej prvej línii, oni vedia, aké majú problémy, oni veľmi dobre vedia, čo ste tam zanechali. Súhlasím v jednej veci. V normálne fungujúcej krajine a v normálnych časoch by sme k viacerým spomínaným opatreniam nemuseli pristupovať. Ale my sme nezdedili normálne fungujúcu krajinu a nie sme v normálnych časoch a urobíme všetko pre to, aby sme sa zbavili aj jednej krízy, ale aby sme sa zbavili aj tej chobotnice, ktorú ste nám tu nechali. Tú chobotnicu treba odstrániť a budeme na tom robiť všetci, ako budeme vedieť. Preto je aj táto malá zmena zákona nevyhnutná a potrebná a ja vás uisťujem, že v ďalších už normálnych procesoch príde ešte viacero zmien zákonov. Dostali sme totižto od ľudí silný mandát, priatelia, a teraz sa obraciam na vás, dostali sme silný mandát, mandát na zmenu, mandát na zmenu znamená aj to, aby sme vyčistili priestor, ktorý nám tu niekto nenechal čistý. Sľubujem vám, že ďalšia várka takzvaných protichobotnicových zákonov sa chystá na každom jednom ministerstve a bude mi cťou ďalšie predkladať. Ďakujem veľmi pekne. (Potlesk.)